
Summary: The development of the concepts and architectures for a European Smart Grid is not a simple task, because there are various concepts and architectures, representing individual stakeholders‘ viewpoint. In order to develop the different viewpoints in an aligned and consistent manner, the EU Smart Grids Conceptual Model and Smart Grids Architecture Model (SGAM) Framework was introduced. 

This paper presents the main characteristics of Smart Grids Conceptual Model and Smart Grids Architecture Model Framework adopted by the EU .

1  CONTEXTUL ELABORĂRII MODELULUI CONCEPTUAL EUROPEAN

Sistemul European de Energie Electrică este în curs de schimbare de paradigmă, acesta fiind afectat de schimbarea de la un sistem centralizat clasic și cu un lanţ al producţiei de energie electrică de sus în jos de la "Generare" la "Transport (Transmission)", "Distribuție" și "Consum", la un sistem mai descentralizat, în care participanții schimbă dinamic rolurile lor și interacționează cooperativ. Dezvoltarea conceptelor și a arhitecturilor pentru realizarea de „Smart Grids” în Uniunea Europeană nu este o sarcină simplă, deoarece există diferite concepte și arhitecturi ce reprezentă o multitudine de puncte de vedere individuale ale părților interesate [1, 2, 3].

În anul 2009, National Institute of Standards and Technology (NIST) din SUA a introdus Modelul Conceptual pentru Smart Grid [4, 5, 6], adoptat în anul 2010 ca Model de referinţă în SUA, ce oferă un cadru pentru Smart Grid care definește la nivel înalt șapte domenii (Generare în cantităţi/centrale mari - Bulk Generation, Transport, Distribuție, Clienți, Operațiuni, Piețe și Furnizori de servicii) și prezintă toate fluxurile de comunicaţii și de energie electrică ce conectează fiecare domeniu, precum și modul în care acestea sunt interdependente. 

În scopul de a dezvolta diferitele puncte de vedere individuale într-o manieră coerentă și conformă situaţiei din Uniunea Europeană, în anul 2012 a fost elaborat Modelul Conceptual pentru Smart Grid al Uniunii Europene. El se bazează pe Modelul NIST care este utilizat cu unele particularizări și extensii în ceea ce privește cerințele europene generale.

2   MODELUL CONCEPTUAL AL UNIUNII EUROPENE PENTRU SMART GRIDS

Pentru integrarea “Resurselor de Energie Distribuite” (DER - Distributed Energy Resources) în Modelul NIST, acesta a fost extins cu un nou Domeniu, şi anume Domeniul Resurselor de Energie Distribuite (Distributed Energy Resources Domain) care este, din punctul de vedere al energiei electrice și al comunicațiilor, conectat cu alte domenii din Modelul NIST aşa cum rezultă din figura 1 [1].

Extensia modelului NIST cu un nou domeniu (DER Domain) s-a considerat că este necesară din următoarele motive: 

· Resurse de Energie Distribuite (DER) au nevoie de o nouă clasă de cazuri de utilizare;

· în scopul de a se conforma la reglementările și legislația viitoare anticipată, va fi necesar să se expliciteze distinct Resursele de Energie Distribuite;

· Resurse de Energie Distribuite reprezintă situația actuală;

· un model consistent are nevoie de criterii clare pentru a separa noul Domeniu DER de Domeniile existente, în special de Domeniul Generare în centrale mari (Bulk Generation) şi de Domeniul Clienți. În tabelul 1 [1] sunt prezentate criteriile inițiale de separare, şi anume:

· Controlul - Unitățile de generare din Domeniul Clienţi nu pot fi controlate de la distanță de către un operator. Unitățile de generare din Domeniul DER și Domeniul Generare în centrale mari se află sub controlul unui operator, (comparabil cu controlabilitatea de astăzi a unităților mari de generare).

· Punctul de conectare - Unitățile de generare din Domeniul Generare în cantităţi mari sunt conectate, predominant, la înaltă şi foarte înaltă tensiune. Unitățile de generare din Domeniul DER sunt conectate, predominant, la medie tensiune (în unele cazuri şi la joasă tensiune), iar unitățile de generare din Domeniul Clienţi sunt conectate, predominant, la nivelul de joasă tensiune.

Tabelul 1 - Criterii de separare pentru Domeniul DER.

	Criteriul / Domeniu
	Generare în cantităţi / centrale mari
	Resurse de Energie Distribuite
	Clienţi

	Controlul
	Direct
	Direct
	Indirect

	Punctul de conectare
	Înaltă şi foarte înaltă tensiune
	Medie tensiune /

joasă tensiune
	Joasă tensiune



Figura 1 definește, de asemenea, scopul Sistemului PAN Europen de Schimb de Energie (PAN European Energy Exchange System), precum și aria de aplicare a arhitecturii de “microsistem” (microgrid architecture):

· Aria de aplicare a conceptului de microgrid  include Domeniile Clienţi, Distribuție și Resurse de Generare Distribuite. Unul dintre obiectivele microgrid este de a se găsi un echilibru între producție și consum, pe cât posibil la nivel local, pentru a se evita pierderile din reţeaua electrică de transport și de a crește fiabilitatea reţelei electrice de transport prin serviciile de sistem ce pot fi oferite de generarea distribuită, cum ar fi rezerve pentru reglajul tensiune - putere reactivă sau al frecvenței. 

Nu trebuie să se uite faptul că Domeniul Clienţi în Smart Grids are capacitatea de a controla, în anumite limite, consumul de energie. În viitor, Smart Grids vor avea două posibilități de reglare: generarea şi consumul de  energie (sarcina) și un număr mare de noi grade de libertate pentru a se controla echilibrul de putere (stabilitatea frecvenței).

3  PLANUL SMART GRID AL MODELULUI ARHITECTURAL SMART GRID



În managementul unui sistem de energie electrică se face distincţie între procesul electric și managementul informațiilor. Acest lucru permite împărțirea manage-mentului proceselor electrice în Domenii fizice ale lanțului de conversie a energiei electrice și Zone (sau niveluri) ierarhice de management a sistemului de energie electrică  [1, 8, 9]. Aplicarea acestui concept la Modelul Conceptual pentru Smart Grid (figura 1) permite fundamentarea noţiunii de Plan Smart Grid (SGAM Smart Grid Plane), ilustrat în figura 2 [1]. 


Pe una din axele/laturile Planului Smart Grid sunt situate Domeniile Smart Grid (SGAM Domain) care sunt legate fizic de reţeaua electrică (Bulk Generation, Transmission, Distribution, DER, Customer Premises), acestea fiind situate în ordinea lanţului de conversie a energiei electrice, aşa cum este ilustrat în figura 2.

Pe cea de-a doua  axă/latură a Planului Smart Grid sunt situate Zonele (nivelurile) ierarhice specifice managementului sistemului de energie electrică (SGAM Zone), şi anume Zonele: Process, Field, Station, Operation, Enterprise şi Market, aşa cum este ilustrat în figura 2.

Planul Smart Grid permite reprezentarea în care între Zonele (nivelurile) ierarhice ale managementului sistemului de energie electrică au loc interacțiuni între Domenii.



Domeniile conceptuale Operaţiuni şi Pieţe, care sunt parte ale managementului informaţiilor (information management) şi reprezintă Zone ierarhice specifice, sunt situate pe cea de-a doua axă/latură a Planului Smart Grid. 



Domeniul conceptual Furnizori de Servicii reprezintă un grup de actori care au rol universal în 

contextul Smart Grid. Aceasta înseamnă că un Furnizor de Servicii poate fi localizat în orice segment al Planului Smart Grid, în conformitate cu rolul pe care îl are într-un caz specific. 

.

4   DOMENIILE MODELULUI ARHITECTURAL SMART GRID

Aşa cum se observă din figura 2, Planul Smart Grid acoperă întregul lanţ de conversie a energiei electrice. Acesta include Domeniile descrise în tabelul 2 [1].
5   ZONELE MODELULUI ARHITECTURAL SMART GRID

Zonele Modelului Arhitectural Smart Grid (SGAM), situate pe a doua axă a Planului Smart Grid (figura 2), reprezintă nivelurile ierarhice ale managementului sistemului de energie electrică [7]. Aceste zone reflectă un model ierarhic care consideră conceptul de agregare și de separare funcțională în managementul sistemului de energie electrică. Ideea de bază a acestui model ierarhic este prevăzută în Modelul de Referință Purdue (Purdue Reference Model) pentru producerea de sisteme integrate de calcul, care a fost adoptat de standardul CEI 62264-1 pentru “integrarea sistemelor de control ale întreprinderilor” [8]. Acest model a fost aplicat şi pentru managementul sistemelor de energie electrică. Acesta este descris în standardul CEI 62357 [10]
Conceptul de agregare consideră mai multe aspecte din managementul sistemului de energie electrică, şi anume:

· Agregarea datelor - datele din “zona câmp” (Field Zone) sunt, de obicei, agregate sau concentrate în “zona stație” (Station Zone) în 

scopul de a se reduce volumul de date care urmează să fie transmis și prelucrat în “zona de operare” (Operation Zone);
· Agregarea spațială - de la locații distincte la arii mai largi (de exemplu, echipamentele electrice de înaltă şi medie tensiune sunt, de obicei, situate în celule, mai multe celule formează o staţie electrică, mai multe resurse de energie distribuite (DER) formează o centrală electrică, contoarele de la resursele de energie distribuite de la sediile clienţilor sunt agregate/concentrare pe cartiere).



În plus, pentru agregarea partiționată pe Zone se aplică conceptul de separare funcțională. Funcțiuni diferite sunt atribuite Zonelor specifice. Motivul pentru această atribuire o constituie, de obicei, natura specifică a funcțiunilor, dar şi “filozofia” utilizatorului. Funcțiunile de timp-real sunt, de obicei, în Zona Câmp și Zona Stație (contorizare, protecție, măsurarea fazorilor, automatizare etc.). Funcțiunile care acoperă o arie, mai multe stații sau centrale electrice, cartierele orașului sunt, de obicei, situate în Zona de Operare (de exemplu, monitorizarea pe arie largă, planificarea generării, managementul sarcinii, echilibrarea, monitorizarea şi controlul unor zone din reţelele electrice, managementul datelor de contorizare etc.). Zonele SGAM sunt descrise în tabelul 3 [1].



În general, organizațiile pot avea actori în mai multe domenii și zone. Ariile de activitate ale acestor actori pot fi prezentate în Planul Smart Grid. De exemplu, în funcție de zona de afaceri a unei companii de transport de energie electrică, este probabil ca această companie să acopere toate segmentele domeniului de transport, de la Zona de Proces la Zona de Piață.



Un furnizor de servicii care oferă informații de 

prognoză meteo pentru operatorii sistemului de distribuție și operatorii resurselor de energie distribuite ar putea fi localizat în Zona de Piaţă, interacționând cu Zona de Operare din Domeniile Distibuţie şi DER.

Tabelul 2 - Domeniile Modelului Arhitectural Smart Grid.

	Domeniul
	Descriere

	Generare în cantităţi mari

(Bulk Generation)
	Reprezintă generarea de energie electrică în cantități mari, cum ar fi în centrale electrice pe combustibili fosili, centrale nuclearoelectrice, centrale hidroelectrice, centrale eoliene şi centrale electrice solare (fotoelectrice sau termoelectrice), de obicei conectate la reţelele electrice de transport

	Transport
	Reprezintă infrastructura şi organizaţia care transportă energie electrică la distanţe mari.

	Distribuţie
	Reprezintă infrastructura şi organizaţia care distribuie energie electrică la clienţi.

	Resurse de energie distribuite (DER)
	Reprezintă resurse distribuite de energie electrică conectate direct la rețelele de distribuție publică, utilizând tehnologii de generare la scară mică a energiei electrice (de obicei, în intervalul de la 3 kW la 10 MW). Aceste resurse distribuite pot fi controlate direct de către Operatorul de  Distribuţie.

	Sediul Clienţi

(Customer

Premises)
	Cuprinde atât utilizatorii finali, cât şi producători de energie electrică. Premisele includ instalaţii industriale, comerciale și casnice (de exemplu, uzine chimice, aeroporturi, porturi, centre comerciale, locuinţe). De asemenea, cuprinde şi generare, ca de exemplu generare fotovoltaică, microturbine eoliene, precum şi stocare în vehicule electrice, baterii de acumulatoare etc.


Tabelul 3 - Zonele Modelului Arhitectural Smart Grid.

	Zona
	Descriere

	Proces

(Process)
	Include transformările fizice, chimice sau spațiale ale energiei electrice (energie electrică, solară, termică, apă, vânt etc.), precum și echipamentele fizice direct implicate (de exemplu: generatoare, transformatoare, întreruptoare, linii aeriene, cabluri, sarcinile electrice şi toate categoriile de senzori și de elemente de acţionare (actuator - un tip de motor utilizat pentru deplasarea sau controlul unui mecanism sau sistem) care fac parte sau sunt conectate direct la proces etc.).

	Câmp

(Field)
	Include echipamente de protecție, control și monitorizare a proceselor din sistemul de energie electrică, de exemplu, relee de protecție, controlere de celule, orice fel de dispozitive electronice inteligente (IED - Intelligent Electronic Device) care culeg și utilizează date de proces din sistemul de energie electrică.

	Staţie

(Station)
	Reprezintă nivelul de agregare pentru zona/nivelul câmp, de exemplu, concentrare de date, agregare funcțională, automatizarea staţiilor, sisteme SCADA locale, monitorizarea centralelor electrice etc.

	Operare

(Operation)
	Include operaţiunile de control a sistemului de energie electrică, de exemplu, sisteme DMS-SCADA de management centralizat a reţelelor/sistemelor de distribuție (DMS - Distribution Management System), sisteme EMS-SCADA de management centralizat a sistemelor de generare şi de transport a energiei electrice (EMS - Energy Management System), sisteme de management pentru microgrid, sisteme de management pentru centrale electrice virtuale (agregare de mai multe unităţi de generare distribuită), sisteme de management pentru staţii/sisteme de încărcare/alimentare a vehiculelor electrice.

	Întreprindere

(Enterprise)
	Include procese comerciale și organizaţionale, servicii și infrastructuri pentru întreprinderi (utilităţi, furnizori de servicii, comercianți de energie etc.), de exemplu, managementul activelor, logistica, managementul forței de muncă, formarea personalului, managementul relaţiilor cu clienţii, facturarea și achizițiile etc.

	Piaţă

(Market)
	Reflectă operațiunile de piață posibile de-a lungul lanțului de conversie a energiei electrice, de exemplu, tranzacționarea energiei electrice, piața engro, piaţa cu amănuntul.

6   INTEROPERABILITATEA ÎN CONTEXTUL SMART GRID 

Interoperabilitatea este văzută ca un factor-cheie al viitoarelor Smart Grids. Standardul CEI 61850:2010 [6] defineşte interoperabilitatea ca fiind capacitatea a două sau mai multe dispozitive, de la un același furnizor sau de la diferiţi furnizori, de a face schimb de informații și de a folosi aceste informații pentru o cooperare corectă. Cu alte cuvinte, două sau mai multe sisteme (dispozitive sau componente) sunt interoperabile în cazul în care sunt capabile să efectueze în cooperare o funcție specifică utilizând informațiile care sunt schimbate între acestea. Acest concept este ilustrat în figura 3 [1].
Fiind formulată într-un mod general, se consideră că definiția de mai înainte este valabilă şi pentru Smart Grid [1].

În figura 4 [1] sunt ilustrate Categoriile de interoperabilitate și elementele/aspectele transversale definite de GridWise Architecture Council [11] care au fost avute în vedere de CEN-CENELEC-ETSI Smart
Grid Coordination Group, la definirea conceptului de Model Arhitectural Smart Grid (SGAM - Smart Grid Architecture Model).

După cum se observă, diferitele categorii de interoperabilitate sunt împărțite între trei “drivere”: “Tehnical”, “Informational” și “Organizational”. 
Aşa cum rezultă din figura 4, la realizarea interoperabilității trebuie să fie luate în considerare și convenite şi elementele/aspectele transversale. Acestea pot afecta, într-o anumită măsură, mai multe sau toate categoriile de interoperabilitate. Elementele/ aspectele transversale tipice sunt: securitatea cibernetică (cyber security), ingineria (engineering), configurarea (configuration), eficiența energetică (energy efficiency), performanța (performance) și altele (a se vedea figura 4).
În scopul de a permite o prezentare clară și o manipularea simplă a Modelului Arhitectural Smart Grid (SGAM), categoriile de interoperabilitate de mai sus au fost agregate/grupate în cinci straturi de interoperabilitate abstracte, aşa cum este ilustrat în figura 5 [1].

Stratul afacerilor (Business Layer) reprezintă a “vedere” a afacerilor (business view) asupra schimbului de informații referitoare la Smart Grid. SGAM poate fi utilizat pentru a mapa/reprezenta structuri și politici de reglementare şi economice (de piaţă), modele de afaceri, portofolii de afaceri (produse şi servicii) ale părților implicate în piață. De asemenea, în acest strat pot fi reprezentate şi capabilitățile de afaceri și procesele de afaceri. În acest fel, se sprijină executivii din afaceri în luarea deciziilor cu privire la (noi) modele de afaceri și proiecte specifice de afaceri (caz de afaceri), precum și Autoritățile de Reglementare în definirea de noi modele de piață. 



Stratul funcţiunilor (Function Layer) descrie funcțiunile și serviciile, inclusiv relațiile lor din punct de vedere arhitectural (architectural viewpoint). Funcțiunile sunt reprezentate independent de actori și de implementările fizice în aplicații, sisteme și componente. Funcțiunile sunt obținute prin extragerea funcționalităţii “cazului de utilizare”, care este independent de actori.

Stratul Informaţiilor (Information Layer) descrie informațiile care sunt utilizate și schimbate între funcțiuni, servicii și componente. Acesta conține obiecte de informaţii (information objects) și stau la baza modelelor de date canonice (canonical data models). Aceste obiecte de informaţii și modele de date canonice reprezintă semantici comune pentru funcțiuni și servicii, în scopul de a se permite un schimb de informații interoperabile prin mijloacele de comunicaţie.

Stratul Comunicaţiilor (Communication Layer) descrie protocoalele și mecanismele de schimb interoperabil a informațiilor între componente în contextul “cazului de utilizare”, funcțiunilor sau a serviciilor și legat de obiectele de informații sau de modelele de date.

Stratul Componentelor (Component Layer) descrie distribuția fizică a tuturor componentelor care participă în contextul Smart Grid. Acesta include actorii, aplicațiile, echipamentele primare ale sistemului/reţelei de energie electrică (de obicei situate la nivel proces și nivel câmp), dispozitive de protecție și de telecontrol, infrastructura de reţea de comunicaţii şi de sistem informatic (conexiuni de comunicaţii cu şi fără fir, routere, switch-uri, servere şi orice fel de calculatoare).

7   CADRUL MODELULUI ARHITECTURAL SMART GRID 

Cadrul SGAM (Smart Grid Architecture Model Framework) a fost stabilit prin fuzionarea conceptului de Straturi de Interoperabilitate (SGAM Interoperability Layer) cu Planul Smart Grid. Această fuziune are ca rezultat un model tridimensional, ilustrat în figura 6 [1], cele trei axe ale modelului reprezentând:

· Domeniile Smart Grid;

· Zonele de management a informațiilor;

· Straturile de interoperabilitatea.


Format din cinci Straturi de interoperabilitate, Cadrul SGAM permite reprezentarea entităților și a  relațiilor acestora în contextul Domeniilor Smart Grid şi al Zonelor de management a informațiilor, cu luarea în considerare a aspectelor de interoperabilitate.  

Fiecare strat/nivel de interoperabilitate se referă la Planul Smart Grid, care este format de Domenii electrice și Zone de management a informațiilor. Intenția acestui model este de a se reprezenta în care Zone de management al informațiilor au loc interacțiuni între Domeniile Smart Grid.

Metodologia de utilizare a Cadrului SGAM este descrisă în [1], în [12] fiind prezentate exemple de mapare/reprezentare a Sistemelor Smart Grids în Modelul Arhitectural Smart Grid (SGAM), cu punerea în evidenţă a standardelor de interoperabilitate care se aplică în fiecare caz în parte.  Cea mai mare parte a acestor exemple sunt preluate şi în [2]. 

8   ELEMENTELE/ASPECTELE TRANSVERSALE ŞI SGAM 

Ca urmare a adoptării conceptului de categorii de interoperabilitate, elementele transversale se aplică în același mod la straturile de interoperabilitate abstractizate. În figura 7 [1] se prezintă relația elementelor transversale cu cele cinci straturi de interoperabilitate abstractizate, iar în figura 8 [1] se prezintă impactul elementelor transversale asupra straturilor de interoperabilitate individuale din cadrul general SGAM de perspectivă.

Fig.8 - Impactul elementelor/aspectelor transversale asupra straturilor de interoperabilitate.





Fig. 7 - Nivelurile de interoperabilitate şi elementele/aspectele transversale.





Fig. 6 - Cadrul Modelului Arhitectural Smart Grid.





Fig.5 - Gruparea categoriilor de  interoperabilitate pe straturi/niveluri de interoperabilitate.





Fig.4 - Categoriile de interoperabilitate și elementele/aspectele transversale definite de GridWise Architecture Council.





Fig. 3 - Sisteme interoperabile ce 


realizează o funcţie.





Fig. 2 - Planul Smart Grid.





Fig. 1 - Modelul Conceptual al UE pentru Smart Grids.

